58. schôdza NR SR - 20.deň - B. popoludní
Dátum: 2015-12-15
Poslanec: Novotný, Viliam (-)
Druh vystúpenia: Vystúpenie v rozprave

4. Vážený pán podpredseda Národnej rady, vážené dámy, vážení páni, dovoľte mi, aby som teda vystúpil k prezidentom vrátenému zákonu o poskytovateľoch zdravotnej starostlivosti. Pred chvíľou skončil gestorský výbor, predtým bol riadny výbor pre zdravotníctvo, ma trošku prekvapila tá ľahkovážnosť, s akou kolegovia zo SMER-u pristupujú k prezidentom vrátenému zákonu, ako keby sa nič nestalo. Ja viem, že v posledných dňoch sme si už zvykli, že to tu ide ako na bežiacom páse. Predsa len svieti, horí už tretia adventná sviečka, takže Vianoce sú blízko, každý sa ponáhľa, tak rýchlo-rýchlo schváliť, čo vláda predložila, a prelomiť prezidentovo veto a tým pádom je to vybavené. Dámy a páni, toto bude trošku komplikovanejšie. Ja vás nechcem strašiť, nerád straším, ale mám svoju reálnu skúsenosť z roku 2012, ako poradca pani premiérky Radičovej som bol pri nekonečných rokovaniach s Lekárskym odborovým zväzom. Pamätám si na veľmi dlhé rokovania so Slovenskou komorou sestier a pôrodných asistentiek, keď sme pripravovali ich zákon o minimálnych mzdových nárokoch sestier a pôrodných asistentiek, a bolo to veľmi náročné. So sestrami sa vtedy podarilo dohodnúť, poviem to tak, že v priateľskej pracovnej atmosfére na konsenze. S lekármi to bolo komplikovanejšie a Slovensko prežilo veľmi krátky núdzový stav, iste sa na to pamätáte, ale nakoniec predsa len došlo k nejakému kompromisu, ktorý bol tu v Národnej rade schválený. Tento zákon, ktorý ale vrátil prezident Slovenskej republiky do Národnej rady, má niekoľko problémov. Je problematický od svojho samého začiatku. A tým prvým problémom - a preto som začal s rokom 2012 - je, že nedošlo k dohode medzi ministerstvom zdravotníctva, stavovskými organizáciami a odborármi. Toto považujem za nesmierne vážne. Toto považujem za nesmierne vážne a nesmierne nebezpečné a aj to je dôvodom, prečo dnes sestry v nemocniciach, hlavne v štátnych nemocniciach, hromadne dávajú výpovede. Nijak by som nebanalizoval a nezľahčoval túto situáciu, pretože táto situácia sa môže vyvíjať ešte všelijakými smermi. Možno to dopadne dobre, na čo sa spolieha asi minister Čislák, rozumej v intenciách, predpokladám jeho myslenia, že sestry výpovede nakoniec stiahnu, ale môže sa to vyvíjať, žiaľ, tak, ako to bolo s výpoveďami lekárov v roku 2012 a nechcem domyslieť, čoho ešte môžme byť svedkami v prvých mesiacoch budúceho roku. Chcel by som povedať, že keď som si prečítal rozhodnutie pána prezidenta, tak trošku smutne som sa musel pousmiať, ako nebolo mi veľmi do smiechu, lebo čítal som, ako keby svoje argumenty z prvého a druhého čítania pri prerokovaní zákona o poskytovateľoch zdravotnej starostlivosti. Pán prezident hovorí to isté, čo tu hovoríme všetci ministrovi Čislákovi. Opakovane a trpezlivo, ale ako keby sme hrach na stenu hádzali. Tento zákon bol pripravený zle, pretože nebol pripravený po dohode so stavovskými organizáciami a odborármi, nie je krytý reálnymi peniazmi v štátnom rozpočte a ohrozuje dosiahnuté platy sestier v štátnych nemocniciach. To sú tri hlavné výhrady voči tomuto návrhu, voči tomuto už schválenému zákonu, ktorý prezident vrátil do Národnej rady. O tej prvej výhrade som už hovoril, sestry, pôrodné asistentky, fyzioterapeuti, asistenti, laboranti, technici predsa formulovali svoje požiadavky veľmi jasne, čo by chceli mať zavzaté v takomto zákone, ako by mal takýto zákon fungovať. Podpisovali deklaráciu, zaniesli túto deklaráciu na Úrad vlády, takže nikto nemôže povedať, že o tom nevedeli, len minister Čislák sa tvári, že jeho sa to netýka, lebo on rieši niečo úplne iné. Ten druhý veľký problém je krytie reálnymi peniazmi. Keď sme prerokovali štátny rozpočet, ja som o tom opakovane hovoril, dokonca keď som bol v diskusnej relácii s pánom ministrom Čislákom, aj tam som to vysvetľoval, že nemožno zvyšovať platy, ak nie sú reálne kryté peniazmi. To nehovorím ja, to hovorí Ústavný súd Slovenskej republiky, lebo v roku 2013 takýmto spôsobom rozhodol o zákone o minimálnych mzdových nárokoch sestier a pôrodných asistentiek a vyhlásil ho za protiústavný. Doslova v rozhodnutí píše, že keďže neboli dostatočne zabezpečené finančné prostriedky, ktoré načas prišli k poskytovateľom zdravotnej starostlivosti, títo sa dostali do časového a ekonomického stresu. A v takejto situácii nie je možné zvyšovať mzdy. Minister Čislák nás tu dlhodobo uspokojoval a vysvetľoval nám, že on vybavil u ministra Kažimíra 55 mil. eur na mzdy, on vybavil u premiéra, že zvyšovanie platov sestier a zdravotníkov v nemocniciach bude kryté reálnymi peniazmi. Prišiel štátny rozpočet do parlamentu - a aká je realita? Medziročný nárast finančných prostriedkov na zdravotnú starostlivosť medzi realitou roku 2015 a návrhom na rok 2016 je plus 1 milión eur. Dámy a páni, nie je tam tých 55 miliónov eur. Zdravotné poisťovne budú mať na zdravotnú starostlivosť v roku 2016 presne toľko peňazí, ako mali v roku 2015 plus 1 milión eur. To znamená, ak majú v nemocniciach, hlavne sa to bude dotýkať tých malých nemocníc, zvyšovať platy sestrám a zdravotníkom od 1. januára, potrebujú dostať vyššie platby od zdravotných poisťovní. Ale tie jednoducho neprídu, lebo zdravotné poisťovne nebudú mať viac peňazí, alebo ich budú škrtať niekde inde. Čiže niekde inde vznikne časový a ekonomický stres. Kde? V laboratóriách? V ambulanciách? Kde budú škrtať tieto peniaze, čo nezaplatia? Ktoré finančné prostriedky? Takto je pripravené zvyšovanie miezd od 1. januára. Koniec koncov to konštatuje aj pán prezident, že nie je reálne kryté toto zvyšovanie miezd finančnými prostriedkami, a pán prezident dáva to do súvislosti s rozhodnutím Ústavného súdu z roku 2013. Dámy a páni, keď bude chcieť Ústavný súd tento zákon o poskytovateľoch zdravotnej starostlivosti vyhlásiť za protiústavný, ani sa nemusia páni sudcovia veľmi unúvať, stačí vybrať to rozhodnutie z roku 2013. Tie isté argumenty, píše vám to vo svojom rozhodnutí prezident republiky. No a tretí závažný argument proti tomuto zákonu je skutočnosť, že tak ako navrhol minister zdravotníctva jednotlivé mzdové nároky pre sestry, navrhol ich v priemere o 100 euro nižšie, ako sú mzdy sestier v štátnych nemocniciach v súčasnosti. Podľa zákona z roku 2012 totižto sestry mali zarábať od 640 do 930 eur v štátnych nemocniciach. Faktom je, že napriek tomu, že Ústavný súd najprv pozastavil účinnosť a potom vyhlásil tento zákon za protiústavný, sestry v štátnych nemocniciach postupne tieto mzdy dosiahli. A teraz, dámy a páni, si predstavte sestru, ktorá má tarifnú zložku mzdy na úrovni 930 eur ako sestra určená, alebo teda kvalifikovaná na špecializované pracovné činnosti, preložím to po slovensky, teda magistra s príslušnou špecializáciou na odbor, v ktorom pracuje, tak v súčasnosti dosiahla tarifu 930 euro a to, čo je schválené, vami schválené v zákone o poskytovateľoch, jej určuje tarifu 823 euro 68 centov. Vy jej garantujete o 100 euro nižší plat, než aký dnes tarifou garantovaný má. A na to reakcia ministra Čisláka je, že on dáva slovo, že nikomu sa platy nebudú znižovať. To nemyslíte vážne? Veď vy si z tých zdravotníkov normálne robíte srandu! Vy im garantujete, že to, čo už dosiahli, neznížite. Nemal byť tento zákon náhodou o zvyšovaní platov?! Nie o garancii neznižovania platov. Dámy a páni, predstava o tom, že ale v malých nemocniciach je to omnoho lepšie, je tiež veľmi povážlivá. Ako kde. Konkrétne som si dal tú námahu a pozrel som si výplatnú pásku mojej manželky, ktorá pracuje v neziskovej organizácii v Košiciach, tam sú trochu lepšie mzdy ako povedzme v niektorých okresných špitáloch, ale nie v štátnej nemocnici, a jej tarifná mzda, teda tabuľková mzda, na ktorú má nárok, je magistra so špecializáciou, teda v najväčšej skupine, alebo teda v najvyššej špecializačnej skupine, je 820 euro 30 centov. A vy im teraz navrhujete 823 euro 68 centov. Čiže 3 euro 38. Konkrétne je to zvýšenie miezd, o ktorých hovoríte. Takže tým nechcem povedať, že takto schválené mzdové nároky v zákone o poskytovateľoch, ktoré SMER schválil pri prerokovaní v Národnej rade, neznamenajú pre niektoré sestry a zdravotníkov, hlavne v neštátnych nemocniciach, nárast oproti ich reálnym mzdám. Pretože my máme sestry, ktoré zarábajú v čistom bežne 400, 500, maximum 600 euro v niektorých nemocniciach. Áno, len tam prichádza druhý problém: bude na to mať riaditeľ reálne peniaze? To je druhá otázka, bude na to mať reálne peniaze, keď v zdravotných poisťovniach nie je medziročný nárast zdrojov na zdravotnú starostlivosť? Odkiaľ sa tam tie peniaze majú dostať? Ale vrátim sa ešte raz do tých štátnych nemocníc. Vládny zákon o poskytovateľoch zdravotnej starostlivosti v praxi znamená, že sestry v štátnych nemocniciach majú v priemere o 100 euro garantovanú nižšiu mzdu, než akú reálne dosiahli. Reakcia ministra, opakujem, bola taká, že on dáva slovo, že sa nikomu plat nezníži, čo považujem už naozaj za výsmech. A ďalšia reakcia bola zo strany riaditeľov štátnych nemocníc, ktorí povedali, že oni teda platy nikomu znižovať nebudú. Dámy a páni, lenže mandát ministra Čisláka, mandát tejto vlády a mandát riaditeľov štátnych nemocníc trvá do 5. marca. Potom kto bude garantovať sestrám, že riaditeľ v núdzi v zadlženej nemocnici nepristúpi k úpravám miezd? A to je odpoveď na to, prečo 1 000 sestier v súčasnosti je vo výpovednom stave v štátnych nemocniciach, prečo tisícke sestier plynú výpovedné lehoty. Vôbec by som túto situáciu nebanalizoval. Ak, ja neviem presne, v akých špecializáciách sú tieto sestry, len chcem pripomenúť, že v roku 2012 krk v nemocniciach lámali intenzivisti, lekári, ktorí pracujú na ARE, bez ARA niet nemocnice. Obávam sa, že ak to budú sestry na akútnych intenzívnych oddeleniach, ten problém sa môže znovu zopakovať. Preto chcem vás veľmi pekne poprosiť, dámy a páni, aby ste vzali rozum do hrsti, aby ste uvažovali o tom, čo ideme urobiť za krátku chvíľu pri hlasovaní. Pretože to, čo sa udialo na výbore pre zdravotníctvo, bolo také signifikantné, charakteristické pre SMER. To znamená, pripomienka pána prezidenta - SMER proti; zákon tak ako ho pôvodne Národná rada schválila z dielne vlády Roberta Fica - za. Vybavené! Dámy a páni, ak to urobíte za krátku chvíľu, čo predpokladám, že máte tak nalinkované, chcem sa vás opýtať iba jedinú jednu vec: kto za stav v štátnych nemocniciach priebehu januára a februára preberá zodpovednosť? Kto? Čislák, Fico alebo SMER? To je jediná otázka, ktorú mám. Kto za to prevezme zodpovednosť? Pretože pacienti sa na to budú pýtať. Budú sa na to pýtať ešte aj lekári, ktorí nebudú vedieť poskytovať komplexnú zdravotnú starostlivosť bez sestier. Bez sestier sa zdravotná starostlivosť nedá poskytovať, to vám hovorím ako lekár na chirurgickom oddelení v košickej Univerzitnej nemocnici. Nedá! Jednoducho nedá! To nefunguje bez nich, je úplne paralyzované oddelenie. Čiže pýtam sa vás, skôr ako začnete tlačiť tlačítka a ponáhľať sa na Vianoce, kto preberá zodpovednosť za stav v štátnych nemocniciach, ktorý môže nastať v priebehu januára a februára, možno nenastane, chcem len vedieť kto - Čislák, Fico alebo SMER. Ďakujem pekne. (Potlesk hostí na balkóne.)